Sendîkaya tewr pîle ya Brîtanya Unite The Union û sendîkaya GMByî Kampanyaya 'Ocalanî rê Azadîye' anê ca. Sendîkayan heta ke Rayberê Şarê Kurdî Abdullah Ocalanî bibo azad temmuze de kampanyaya 'Wext ameyo: Ocalanî rê azadîye, Kurdîstanî rê haştîye' daye destpêkerdene.
Sendîkayanê îngilîzan seba ke nê vengdayîşê înan vila bibo îlan da  rojnameyê almanan Die Tageszeitung (TAZ). Îlanê sendîkayan ewro temamîya rîpelêkî de weşanîyaye. Îlan de fotografo ke êlula 2019î de kongreya Konfederasyonê Sendîkayanê Brîtanya de ame girewtene, ca girewt. Serê fotgrafî de 'Ocalanî rê azadîye, Kurdîstanî rê haştîye' nusîya.
Sendîkayanê îngilîzan vengdayîşê xo de vist vîrî ke Rayberê Şarê Kurdî 15ê sibata 1999î de teslîmê Tirkîya ame kerdene û vat a serre ra naya Rojhelatê Mîyanênî de şer, hêriş û îşxalî dewam kenê. Îlan de ame parekerdene ke tewr tay 3,5 mîlyon kurdan 2005-2006î de vat ke 'Ez Abdullah Ocalan sey îradeyê xo yê sîyasîyî vînena û qebul kena.' û înan îmzaya xo daye binê nê îfadeyan. Dîya zanayene ke 2015 de zî tewr tay 10 mîlyon merdiman 'Ocalanî rê azadîye' waşte.
Îlan de ame vatene ke Ocalan têna fîgurêko sîyasî nîyo û o eşkeno meseleya kurdan çareser bikero. Sendîkayan îlan de îfade kerd ke bi paradîgmaya Ocalanî Rojawan de konfederalîzmo demokratîl ronîya.
Unite The Union û GMByî serra 2016î de zî pîya kampanyaya Freedom for Ocalan (Ocalanî rê Azadîye) dabî destpêkerdene.
Hetê bînî ra sendîkayanê CWU, NEA NUT, GFTU, ASLEF û TSSA, FBU, EIS, RMTyî û sendîkayanê bînan ê karkeran zî bire daye ke seba azadîya Abdullah Ocalanî têkoşîn bikerê.
